b'\n_START_ARTICLE_\nPusininkyst\xc4\x97\n_START_PARAGRAPH_\nPusininkyst\xc4\x97 \xe2\x80\x93 \xc5\xbeem\xc4\x97s nuomos ir atodirbio r\xc5\xab\xc5\xa1is \xe2\x80\x93 mokestis \xc5\xbeemvald\xc5\xbeiui u\xc5\xbe naudojim\xc4\x85si \xc5\xbeeme arba \xc5\xbeemdirbiui u\xc5\xbe darb\xc4\x85 sudaro pus\xc4\x99 derliaus. Jei atsilyginama ne puse, o kitokia derliaus dalimi, ji kartais vadinama ir dalininkyste. Pusininkyst\xc4\x97 buvo b\xc5\xabdinga feodalizmui ir kapitalizmui, ypa\xc4\x8d per\xc4\x97jimui i\xc5\xa1 feodalin\xc4\x97s nuomos \xc4\xaf kapitalistin\xc4\x99. Vis dar praktikuojama kai kur Ispanijoje, Italijoje, JAV, Pranc\xc5\xabzijoje, daugelyje ryt\xc5\xb3 \xc5\xa1ali\xc5\xb3 teb\xc4\x97ra vyraujanti nuomos norma.\n_START_SECTION_\nRusijoje\n_START_PARAGRAPH_\nRusijoje XIII a.\xe2\x80\x93XIX a. pirmojoje pus\xc4\x97je pusininkyst\xc4\x97 praktikuota kaip viena valstie\xc4\x8di\xc5\xb3 vertimo baud\xc5\xbeiauninkais form\xc5\xb3. Nusigyven\xc4\x99 bendruomenininkai, laisvieji \xc5\xbemon\xc4\x97s, paleisti laisv\xc4\x97n cholopai pagal sutart\xc4\xaf i\xc5\xa1 feodalo gaudavo sklyp\xc4\x85 ir paskol\xc4\x85. U\xc5\xbe tai jam tur\xc4\x97jo duoti nuo pus\xc4\x97s iki dviej\xc5\xb3 tre\xc4\x8ddali\xc5\xb3 derliaus, dirbti ir mok\xc4\x97ti mokes\xc4\x8dius. Nei\xc5\xa1gal\xc4\x97dami gr\xc4\x85\xc5\xbeinti skolos ir sumok\xc4\x97ti mokes\xc4\x8di\xc5\xb3, jie laikui b\xc4\x97gant tapdavo baud\xc5\xbeiauninkais. Pusininkyst\xc4\x97 buvo svarbi atodirbio atmaina.\n_START_SECTION_\nLietuvoje\n_START_PARAGRAPH_\nLietuvoje XIX a. antrojoje pus\xc4\x97je ir XX a. prad\xc5\xbeioje pusininkyst\xc4\x97 buvo daugiausia praktikuojama atodirbio atmaina, ta\xc4\x8diau dominuojanti \xc5\xbeem\xc4\x97s nuomos r\xc5\xab\xc5\xa1is nebuvo. Skirtingai nei Rusijoje, Lietuvoje da\xc5\xbeniausiai i\xc5\xa1 pus\xc4\x97s nuomota \xc5\xbeem\xc4\x97 su trobesiais.'